Kumpikų partizano Kazimiero Kontrimo žuvimo vieta

Žemaičių apygardos Kardo rinktinės vado Kazimiero Kontrimo (1913–1952) žuvimo ir atminimo vieta yra šiaurinėje Kretingos rajono savivaldybės teritorijos dalyje, Kumpikuose (Darbėnų seniūnija), 3,3 km į rytus nuo kaimo kryžkelės, Grūšlaukės girininkijos Grūšlaukės miško 553 kvartalo 14 sklype.

Žuvimo vieta 
Žuvimo vieta yra spygliuočių mišku užsodintoje sodybvietėje, buvusio namo vietoje. Ją ženklina miško laukymėje pastatyti trys memorialiniai paminklai: monumentalus kryžius, tipinis atminimo ženklas ir informacinis stendas.

Kryžius 
Kryžius monumentalus, medinis, kryžmiškas, dažytas rudos spalvos aliejiniais dažais. Jo šonus puošia pridėtiniai kiauraraščiai stilizuoto augalinio motyvo ornamentai, o viršūnė ir pečiai užsibaigia dvigubos piramidės nukirsta viršūne pavidalo galais. Prie kryžmos prikalta metalinė Nukryžiuotojo figūra, kurią iš viršaus dengia puslankiu lenktas skardos stogelis. Prie stiebo prikalta memorialinė lenta su baltu užrašu: „Čia žuvo Kazimie– / ras Kontrimas / partizanas Kardo / rinktinės vadas / 1914 – 1952. 10“. 

Kryžiaus aukštis – 2,27 m, plotis – 1,02 m.

Paminklas 
Atminimo ženklas tipinis, trikampės stačiasienės Laisvės kolonos su Jogailaičių dvigubo kryžiaus siluetu viršūnėje pavidalo, vientiso balsvos spalvos akmens, įtvirtintas į apskritą betoninį postamentą ir įbetonuotas žemėje.

Paminklo pagrindinėje (vakarinėje) pusėje iškaltas ir bronzos pudra paryškintas memorialinis užrašas: „SMELTĖS / KAIME / BUVUSIOJE / PETRO LAUKIO / SODYBOJE / 1952 10 30 / ŽUVO / ŽEMAIČIŲ APYGARDOS / KARDO RINKTINĖS / VADAS / KAZIMIERAS KONTRIMAS / MONTĖ, TĖVAS / G. 1913 M.“ 

Paminklo aukštis – 1,70 m, sienelių plotis – 32,5–33 cm.

Stendas 

Informacinis stendas skardinis, stačiakampio pavidalo, pritvirtintas prie metalinio vamzdžio, įkasto į žemę. Jame pateikti Kazimiero Kontrimo biografiniai duomenys, liudininkų prisiminimai ir informacija apie žuvimo aplinkybes, partizanų nuotraukos, svarbesnių Kardo rinktinės partizanų žuvimo vietų žemėlapiai.

Stendo dydis – 60 x 80 cm, aukštis su stovu – 180 cm.

Istorija 

Šioje vietoje, Grūšlaukės miško vakariniame pakraštyje stovėjo vienkieminė Smeltės ūkininko Petro Laukio sodyba. Sodybos savininkas bendravo su kaimynystėje, Kumpikuose gyvenusiais Jonu ir Barbora Kontrimais, palaikė ryšį su jų sūnumi, Žemaičių apygardos Kardo rinktinės kūrėju ir vadu Kazimieru Kontrimu. MGB vidaus apsaugos būrio kareiviai ir MGB Salantų rajono skyriaus saugumiečiai sodyboje 1952 m. spalio 30 d. surengė pasalą, į kurią pateko partizanų vadas Kazimieras Kontrimas–Montė, Tėvas ir jo adjutantas Pranas Končius–Adomas. Kilus susišaudymui, Kazimieras Kontrimas žuvo prie įėjimo į namą, o Pranui Končiui pavyko prasiveržti pro apsupties žiedą ir pasitraukti į Grūšlaukės-Vaineikių miškų masyvą.

Sovietmečiu sodyba buvo nugriauta, o žemė užsodinta mišku. Partizanų vado Kazimiero Kontrimo žuvimo vietoje jo brolis, partizanas, politinis kalinys ir tremtinys, stalius Adolfas Kontrimas 1999 m. pastatė atminimo kryžių. 

2014 m. vykdant projektą „Atiduok Tėvynei, ką privalai!“, kurį inicijavo Rotary Akademijos dalyvė, Lietuvos šaulių sąjungos narė Brigita Barkauskaitė, o finansavo Kretingos rajono savivaldybė, šalia kryžiaus pastatytas metalinis (skardinis) informacinis stendas.

Tarp kryžiaus ir stendo Lietuvos gyventojų ir rezistencijos tyrimo centro ir Kretingos rajono savivaldybės administracijos iniciatyva 2018 m. pastatytas tipinis atminimo ženklas (autorius – dizaineris Romas Navickas).

Žuvimo vietoje kasmet vyksta renginiai Kardo rinktinės partizanams atminti, kuriuos organizuoja viešoji įstaiga Cėklio kuršiai (direktorius Aurimas Rapalis).

Šaltiniai 

Kretingos rajono paveldas
Paminklai Lietuvos partizanams